फ्लैगशिप कंपनी एंटरप्राइजेज का शेयर 15% चढ़ा, सेंसेक्स 326 अंक टूटा
BSE NSE Sensex Today, Stock Market Latest Updates अडाणी ग्रुप के 10 में से 8 शेयरों में बढ़त:फ्लैगशिप कंपनी एंटरप्राइजेज का शेयर 9% चढ़ा, सेंसेक्स 50 अंक नीचे
भारतीय शेयर बाजार में हफ्ते के दूसरे कारोबारी दिन, यानी मंगलवार (28 फरवरी) को गिरावट देखने को मिली। सेंसेक्स 326 अंक गिरकर 58,962 के स्तर पर बंद हुआ। निफ्टी भी 88 अंक टूटा, ये 17,303 के स्तर पर बंद हुआ है। सेंसेक्स के 30 शेयरों में से 20 में गिरावट और 10 में तेजी रही।
अडाणी एंटरप्राइजेज का शेयर करीब 15% चढ़ा
मार्केट में इस गिरावट के बीच आज अडाणी ग्रुप के 10 शेयरों में से 8 में जबरदस्त तेजी देखने को मिली। ग्रुप की फ्लैगशिप कंपनी अडाणी एंटरप्राइजेज का शेयर करीब 15% चढ़ा। इसके अलावा अडाणी पोर्ट्स, विल्मर, पावर, ग्रीन एनर्जी और NDTV के शेयरों में करीब 5-5% की तेजी रही। अंबुजा सीमेंट में 3.74% और ACC में 2.08% की तेजी देखने को मिली। वहीं अडाणी ट्रांसमिशन और टोटल गैस में करीब 5-5% की गिरावट रही।
सिप्ला-हिंडाल्को निफ्टी-50 के टॉप लूजर
सिप्ला, हिंडाल्को, डॉ रेड्‌डी, ONGC, रिलायंस, JSW स्टील, टाटा स्टील, बजाज फिनसर्व और UPL समेत निफ्टी-50 के 33 शेयरों में गिरावट देखने को मिली। अडाणी एंटरप्राइजेज, अडाणी पोर्ट्स, एशियन पेंट्स, ब्रिटानिया, M&M, पावर ग्रिड और अल्ट्राटेक सीमेंट समेत निफ्टी के 17 शेयरों में तेजी रही।
फार्मा सेक्टर में 1.31% की गिरावट
NSE के 11 सेक्टोरल इंडेक्स में से 6 में गिरावट देखने को मिली। फार्मा सेक्टर में सबसे ज्यादा 1.31% की गिरावट रही। बैंक, फाइनेंशियल सर्विसेज, FMCG, IT और मेटल सेक्टर में भी मामूली गिरावट देखने को मिली। वहीं मीडिया सेक्टर में सबसे ज्यादा 2.46% की तेजी रही। रियल्टी सेक्टर में 1.14% की बढ़त देखने को मिली। ऑटो, PSU बैंक और प्राइवेट बैंक सेक्टर में भी मामूली तेजी आई।
690-790 मिलियन डॉलर के लोन को चुकाने का प्लान
अडाणी ग्रुप इस साल मार्च के अंत तक 690-790 मिलियन डॉलर के शेयर-बैक्ड लोन्स को चुकाने का प्लान बना रहा है। अडाणी ग्रीन एनर्जी ने भी अपने 2024 बॉन्ड को 800 मिलियन डॉलर की तीन साल की क्रेडिट लाइन से रिफाइनेंस की योजना बनाई है। इन प्लान्स को अडाणी मैनेजमेंट ने मंगलवार को हॉन्गकॉन्ग में ग्रुप के बांडधारकों को प्रजेंट किया। रॉयटर्स ने इसे लेकर एक रिपोर्ट पब्लिश की है।
अमेरिकी बाजार तेजी के साथ बंद हुआ
अमेरिकी बाजारों में सोमवार को बढ़त देखने को मिली। हाई इन्फ्लेशन के चलते रेट हाइक की संभावना है, इसे लेकर निवेशक अलर्ट भी दिखे हैं। सोमवार को डाउ जोन्स में 72.17 अंकों या 0.22% की तेजी रही और यह 32,889.09 के लेवल पर बंद हुआ। S&P 500 इंडेक्‍स 12.2 अंक बढ़कर 3,982.24 के लेवल पर बंद हुआ। नैस्डेक कंपोजिट में 72 अंकों की बढ़त रही और यह 11,466.98 के लेवल पर बंद हुआ।
सोमवार को भी गिरकर बंद हुआ था बाजार
बता दें कि शेयर बाजार में सोमवार (27 फरवरी 23) को भी गिरावट देखने को मिली थी। सेंसेक्स 175 अंक गिरकर 59,288 के स्तर पर बंद हुआ था। निफ्टी भी 73 अंक टूटा था। ये 17,392 के स्तर पर बंद हुआ था।
FII नेट सेलर्स रहे
सोमवार के कारोबार में फॉरेन इंस्‍टीट्यूशनल इन्‍वेस्‍टर्स (FII) नेट सेलर्स रहे थे। NSE के प्रोविजनल डेटा के अनुसार FII ने बाजार से 2022.52 करोड़ रुपए निकाल लिए। वहीं इस दौरान डोमेस्टिक इंस्‍टीट्यूशनल इन्‍वेस्‍टर्स (DII) नेट बायर्स रहे। उन्‍होंने 2231.66 करोड़ रुपए के शेयर खरीदे थे।